**SEKMADIENIO SKAITINIAI**

LITAUISK søndagsblad

**DEN HELLIGE TREENIGHET, år C
ŠVENČIAUSIOJI TREJYBĖ - C**

**Pirmasis skaitinys Pat 8, 22–31 Skaitinys iš Patarlių knygos.**

Dievo Išmintis sako:

„Viešpats sukūrė mane savo kelių pradžioje,

pirmąjį iš savo seniai atliktų darbų.

Prieš amžius buvau sukurta,

pačioje pradžioje, prieš žemės pradžią.

Kai dar nebuvo gelmių, buvau pagimdyta,

kai dar nebuvo tekančių šaltinių.

Prieš padedant kalnų pamatus,

prieš kalvas – aš gimiau.

Žemės ir laukų jis dar nebuvo padaręs

nei pirmųjų pasaulio molio grumstų.

Aš ten buvau, kada jis dėjo dangaus skliautą į vietą,

kai jis nubrėžė ratą ant bedugnės paviršiaus;

kada jis tvirtino aukštai dangaus skliautą,

kai jis įrengė bedugnės šaltinius;

kada jis paskyrė jūrai ribas,

kad jos vandenys niekad neperžengtų jo įsakymo,

kai jis nustatė žemės pamatus.

Tuomet aš buvau su juo kaip jo Patikėtinė.

Kasdien buvau jo džiaugsmas,

visad prieš jį džiūgaudama,

džiūgaudama jo gyvenamame pasaulyje,

rasdama džiaugsmo žmonijoje.“

 **Tai Dievo žodis.**

**Atliepiamoji psalmė Ps 8, 4–5. 6–7. 8–9 (P.: 2a)**

**P. Viešpatie, mūsų Dieve, koks nuostabus tavo vardas visoje žemėje!**

Kai žvelgiu į tavąjį dangų, – tavo rankų darbą, – \* į žvaigždes ir mėnulį, kuriuos tu pritvirtinai, –

kas gi žmogus, kad tu jį dar atsimeni, \* kas tas mirtingasis, kad jisai tau rūpi? – P.

Tu sukūrei jį nedaug už save menkesnį, \* apvainikavai garbe ir didybe.

Šeimininku savo kūrinių jį paskyrei, \* padėjai visa prie jo kojų. – P.

Avis ir jaučius, – visus aliai vieno – \* ir laukinius žvėris,

padangių paukščius bei jūrų žuvį \* ir visa, kas vandenų gilybėse nardo. – P.

**Antrasis skaitinys Rom 5, 1–5. Skaitinys iš šventojo apaštalo Pauliaus Laiško romiečiams.**

Broliai ir seserys! Nuteisinti tikėjimu, gyvename taikoje su Dievu per mūsų Viešpatį Jėzų Kristų, per kurį tikėjimu pasiekiame tą malonę, kurioje stovime ir didžiuojamės Dievo šlovės viltimi. Ir ne vien tuo. Mes taip pat didžiuojamės sielvartais, žinodami, kad sielvartas gimdo ištvermę, ištvermė – išbandytą dorybę, išbandyta dorybė – viltį. O viltis neapgauna, nes Dievo meilė yra išlieta mūsų širdyse Šventosios Dvasios, kuri mums duota. **Tai Dievo žodis.**

**Posmelis prieš Evangeliją Plg. Apr 1, 8**

P. Aleliuja. – Garbė Tėvui, ir Sūnui, ir Šventajai Dvasiai – Dievui, kuris yra, kuris buvo ir kuris ateis. – P. Aleliuja.

**Evangelija Jn 16, 12–15 ✠ Iš šventosios Evangelijos pagal Joną.**

Anuo metu Jėzus bylojo savo mokiniams: Dar daugel jums turėčiau kalbėti, bet dabar jūs negalite pakelti. Kai ateis toji Tiesos Dvasia, jus ji ves į tiesos pilnatvę. Ji nekalbės iš savęs, bet skelbs, ką bus išgirdusi, ir praneš, kas turi įvykti. Ji pašlovins mane, nes ims iš to, kas mano, ir jums tai paskelbs. Visa, ką Tėvas turi, yra ir mano, todėl aš pasakiau, kad ji ims iš to, kas mano, ir jums tai paskelbs.“

**Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)